(vovworld) - ຊຽງວາງ ແມ່ນບ້ານແຫ່ງຫນຶ່ງທີ່ຄົນລາວເຊື້ອຊາດ ຫວຽດນາມ ພວມດຳລົງຊີວິດ ແລະ ກໍແມ່ນແຫ່ງທີ່ລຸງໂຮ່ ເຄີຍດຳລົງຊີວິດ ແລະ ເຄື່ອນໄຫວປະຕິວັດຢູ່ປະເທດລາວ ໃນຊຸມປີ 1928 - 1929. ເພື່ອສະແດງຄວາມຮູ້ບຸນຄຸນຕໍ່ປະທານ ໂຮ່ຈິມີນ ກໍຄືຮັກສາບັນດາພາບພົດຂອງເພີ່ນໄວ້, ປະຊາຊົນຢູ່ທີ່ນີ້ໄດ້ມອບທີ່ດິນຫລາຍເຮັກຕາເພື່ອພ້ອມກັບພັກ, ລັດ ຫວຽດນາມ ແລະ ລາວ ກໍ່ສ້າງເຂດອະນຸສອນສະຖານປະທານໂຮ່ຈິມີນຢູ່ ປະເທດລ້ານຊ້າງ.
ບ້ານຊຽງວາງ ແມ່ນຂຶ້ນກັບເມືອງ ໜອງບົກ ແຂວງ ຄຳມ່ວນ ແຄມແມ່ນ້ຳຂອງ. ໃນບ້ານມີ 68 ຄອບຄົວດຳລົງຊີວິດ, ພໍ່ແມ່ປະຊາຊົນຢູ່ທີ່ນີ້ ສ່ວນຫລາຍແມ່ນມາຈາກບັນດາແຂວງທາງພາກກາງ ຫວຽດນາມ. ໃນຊຸມປີ 1928 - 1929, ລຸງໂຮ່ ເຄີຍມາບ້ານຊຽງວາງ ເພື່ອຄົ້ນຄ້ວາສະພາບການ ແລະ ໂຄສະນາການປະຕິວັດ. ນັບແຕ່ນັ້ນເປັນຕົ້ນມາ, ບ້ານຊຽງວາງ ໄດ້ກາຍເປັນຫນຶ່ງໃນບັນດາແຫ່ງກຳເນີດຂອງການປະຕິວັດລາວ. ປະຊາຊົນໃນບ້ານເປັນຈິດຫນຶ່ງໃຈດຽວເຂົ້າຮ່ວມການປະຕິວັດ. ມີຫລາຍຄອບຄົວ ແລະ ຫລາຍຄົນໃນບ້ານໄດ້ຮັບຫລຽນໄຊ, ຫລຽນກາຕໍ່ຕ້ານ ຕ້ານພວກລ່າເມືອງຂຶ້ນຝລັ່ງ ແລະ ຈັກກະພັດອາເມລິກາຈາກ ລັດ ຫວຽດນາມ ແລະ ລາວ. ເຖິງວ່າ ພວມດຳລົງຊີວິດຢູ່ໃນເຂດດິນແດນຂອງລາວ ກໍຕາມ ແຕ່ປະຊາຊົນຢູ່ບ້ານຊຽງວາງ ຍັງຄົງຮັກສາໝູ່ບ້ານຕົນຕາມຮີດຄອງປະເພນີ ຂອງຫວຽດນາມ. ພັກ, ລັດຖະບານ ລາວ ໄດ້ສ້າງເງື່ອນໄຂສະດວກໃຫ້ແກ່ພໍ່ແມ່ປະຊາຊົນທຳມາຫາກິນ ແລະ ດຳລົງຊີວິດ ກໍຄືຮັກສາຮີດຄອງປະເພນີຂອງ ຫວຽດນາມໄວ້ ຢູ່ດິນແດນຂອງລາວ ແລະ ຖືວ່າ ນີ້ແມ່ນສັນຍາລັກແຫ່ງນ້ຳໃຈມິດຕະພາບ ຫວຽດນາມ - ລາວ. ພໍ່ເຖົ້າ Dang Van Hong ປີນີ້ມີອາຍຸເກືອບ 80 ປີ, ຊຶ່ງແມ່ນຜູ້ທີ່ໄດ້ເຫັນປະຈັກຕາການກຳເນີດ ແລະ ພັດທະນາຂອງ ບ້ານຊຽງວາງ ໃຫ້ຮູ້ວ່າ:
“ຍ້ອນໄດ້ຮັບຄວາມເອົາໃຈໃສ່ຈາກພັກ, ລັດຖະບານຂອງສອງປະເທດ ຫວຽດນາມ ແລະ ລາວ ບ້ານ ຊຽງວາງຈຶ່ງໄດ້ຮັບການພັດທະນາຄືທຸກວັນນີ້. ບ້ານ ຊຽງວາງ ພວກຂ້າພະເຈົ້າ ມີຄວາມເອກອ້າງທະນົງໃຈ ທີ່ລຸງໂຮ່ໄດ້ມາດຳລົງຊີວິດ ແລະ ເຄື່ອນໄຫວປະຕິວັດ. ປະຊາຊົນໃນບ້ານດີໃຈຫລາຍເມື່ອລັດຖະບານ ຫວຽດນາມ ພ້ອມກັບລັດຖະບານ ລາວ ສົມທົບກັນກໍ່ສ້າງປູຊະນີຍາະສະຖານໂຮ່ຈິມີນໃຫ້ແກ່ ຊາວບ້ານ ແລະ ເສັ້ນທາງຄົມມະນາຄົມກໍໄດ້ຮັບການເປີດກວ້າງ.”
ເມື່ອໄດ້ຮູ້ຈັກແຜນນະໂຍບາຍຂອງພັກ ແລະ ລັດຖະບານ ສອງປະເທດ ຕົກລົງອະນຸຍາດໃຫ້ກໍ່ສ້າງເຂດອະນຸສອນສະຖານປະທານໂຮ່ຈິມີນ ຢູ່ ບ້ານຊຽງວາງ, 13 ຄອບຄົວໃນບ້ານໄດ້ມອບທີ່ດິນ 1,5 ເຮັກຕາ ເພື່ອສະຫງວນໃຫ້ແກ່ການກໍ່ສ້າງກິດຈະກຳດັ່ງກ່າວ. ນອກນັ້ນ ພໍ່ແມ່ປະຊາຊົນໃນບ້ານຍັງປະກອບກຳລັງເຫື່ອແຮງໃນການບຸກເບີກຫນ້າພຽງ, ເຂົ້າຮ່ວມການກໍ່ສ້າງກິດຈະກຳທີ່ມີຄວາມໝາຍນີ້.
ເຂດອະນຸສອນສະຖານປະທານໂຮ່ຈິມີນ ຢູ່ ບ້ານຊຽງວາງ ມີເນື້ອທີ່ 1,5 ເຮັກຕາ. ນີ້ແມ່ນເຂດດິນມີທີ່ຕັ້ງສະດວກກວ່າໝູ່. ຕາມທ່ານ ສຸວັນດີ ສີສະຫວັດ, ຫົວຫນ້າຫໍພິພິດທະພັນປະທານໄກສອນ ພົມວິຫານ ແລ້ວ, ເຂດອະນຸສອນສະຖານໄດ້ຮັບການກໍ່ສ້າງ ດ້ວຍການສົມທົບທັງສອງສະຖາປັດຕະຍະກຳ ຫວຽດນາມ ແລະ ລາວ. ຢູ່ທາງນອກແມ່ນ ມີຫນອງປາ, ສວນຕົ້ນໄມ້. ແນວພັນປາ, ພັນປູກລ້ວນແຕ່ເອົາມາຈາກເຂດປູຊະນີຍາສະຖານປະທານໂຮ່ຈິມີນ ຢູ່ ຮ່າໂນ້ຍ ພ້ອມກັບຕົ້ນໄມ້ທີ່ມີ່ຄ່າຫຼາຍຊະນິດແລະໄດ້ຮັບຄວາມນິຍົມຂອງລາວກໍ່ໄດ້ນຳມາປູກຢູ່ທີ່ນີ້. ຢູ່ທາງໃນ ລວມມີ ຫໍບູຊາ, ຫ້ອງວາງສະແດງຮູບພາບ, ວັດຖຸພັນກ່ຽວກັບຊີວິດແຫ່ງການເຄື່ອນໄຫວປະຕິວັດຂອງລຸງໂຮ່. ທ່ານ ສຸວັນດີ ສີສະຫວັດ ໃຫ້ຮູ້ວ່າ:
ສຽງທ່ານ ສຸວັນດີ ສີສະຫວັດ
ໃນບັນຍາກາດທີ່ສອງພັກ, ສອງລັດ ແລະ ປະຊາຊົນສອງປະເທດ ຫວຽດນາມ ແລະ ລາວ ຂຳ່ນັບຮັບຕ້ອນປີສາມັກຄີມິດຕະພາບ ຫວຽດນາມ ແລະ ລາວ, ເລື່ອງກໍ່ສ້າງເຂດອະນຸສອນສະຖານປະທານໂຮ່ຈິມີນ ຢູ່ ບ້ານຊຽງວາງ ແມ່ນວຽກງານທີ່ມີຄວາມໝາຍ. ພາຍຫລັງໄດ້ຮັບການກໍ່ສ້າງສຳເລັດ, ອະນຸສອນສະຖານປະທານໂຮ່ຈິມີນ ຈະແມ່ນສະຖານທີ່ເພື່ອໃຫ້ປະຊາຊົນທຸກຄົນມາຊອກຮູ້ກ່ຽວກັບຊີວິດ ແລະ ພາລະກິດຂອງປະທານໂຮ່ຈິມີນ ກໍຄືອາລົມຈິດຂອງລຸງໂຮ່ທີ່ມີຕໍ່ການປະຕິວັດລາວ ແລະ ກໍແມ່ນສະຖານທີ່ເພື່ອຮັກສາ, ໂຄສະນາສຶກສາກ່ຽວກັບສາຍພົວພັນມິດຕະພາບ, ຄວາມສາມັກຄີແບບພິເສດ ລະຫວ່າງ ຫວຽດນາມ ແລະ ລາວ.
ແອງດ່າວ + ຜູ້ຮ່ວມງານ